L 200/6
BG
Официален вестник на Европейския съюз
10.8.2023 г.
(5)
62 производители на леки пътнически автомобили и 47 производители на леки търговски превозни средства уведомиха Комисията в съответствие с член 7, параграф 5, първа алинея от Регламент (ЕС) 2019/631 за грешките в данните.
Комисията провери грешките, за които беше уведомена от производителите, както и причините за тяхното коригиране.
(6)
За четири производители на леки пътнически автомобили и за седем производители на леки търговски превозни средства всички превозни средства, докладвани в предварителния набор от данни, са извън приложното поле на Регламент (ЕС) 2019/631.
За един производител на леки пътнически автомобили и един производител на леки търговски превозни средства за нито едно от превозните средства в предварителния набор от данни не е имало докладвана стойност за специфичните емисии на CO2 по хармонизираната в световен мащаб процедура за изпитване на леки превозни средства (WLTP), която се изисква за изчисляването на резултатите на производителя за календарната 2021 г.
Поради това тези производители не са включени в настоящото решение.
(7)
В резултат на проверката на грешките от Комисията е необходимо да се потвърдят или изменят предварителните изчисления за общо 88 производители на леки пътнически автомобили и 63 производители на леки търговски превозни средства.
(8)
В съответствие с член 2, параграф 4 от Регламент (ЕС) 2019/631 производителите, които заедно с всички свои свързани предприятия, са отговорни през предходната календарна година за по-малко от 1 000 регистрации на нови превозни средства, се освобождават от изпълнението на цел за специфичните емисии.
Целесъобразно е обаче да се изчислят и докладват средните им специфични емисии на CO2, а също така и броят на регистрираните нови превозни средства.
(9)
В съответствие с член 4 от Регламент (ЕС) 2019/631 трябва да се счита, че даден производител е изпълнил своята цел за специфичните емисии, когато неговите средни специфични емисии на CO2 не превишават целта му за специфичните емисии.
За производителите, които са членове на група, съответствието трябва да се оценява на нивото на групата в съответствие с член 6 от Регламент (ЕС) 2019/631.
За производителите или групите, на които в съответствие с член 10 от Регламент (ЕС) 2019/631 е предоставена дерогация от техните цели за специфичните емисии за календарната 2021 г., средните специфични емисии на CO2 трябва да бъдат оценени за съответствие с целите на предоставените им дерогации.
(10)
Двама производители на леки пътнически автомобили, Subaru Corporation и Jaguar Land Rover Limited, оттеглиха заявленията си за дерогации от целите си за специфични емисии за календарната 2021 г. и създадоха групи с други производители за тази календарна година.
Следователно за тези производители дерогациите от техните цели за специфичните емисии за календарната 2021 г. не се прилагат повече и тяхното съответствие трябва да бъде оценено на равнището на групата.
(11)
В съответствие с член 5 от Регламент (ЕС) 2019/631 при изчисляването на средните специфични емисии на CO2 на производителите на леки пътнически автомобили, всеки нов лек пътнически автомобил със специфични емисии на CO2 под 50 g CO2/km се брои за 1,67 леки пътнически автомобила през 2021 г. до максимални „облекчения“ от 7,5 g CO2/km в периода 2020—2022 г. за всеки производител или група от производители.
(12)
Намаленията на емисиите на CO2, постигнати чрез използването на иновативни технологии („екологични иновации“), които имат проверен принос за намаляването на CO2 и които са одобрени от Комисията в съответствие с член 11 от Регламент (ЕС) 2019/631, се вземат предвид при изчисляването на средните специфични емисии на CO2 до общ принос от 7 g CO2/km за всеки производител или група от производители.
През календарната 2021 г. трябва да се вземат предвид само намаленията на емисиите на CO2 от екологични иновации, определени чрез позоваване на WLTP.
(13)
Записите с пълни данни за масата в готовност за движение и за емисиите на CO2, но с липсващи или неправилни идентификационни номера на превозното средство (код за грешка „B“), също така следва да бъдат включени в изчислението на целите за специфичните емисии и на средните специфични емисии на CO2.
Въпреки това, тъй като производителят не може да провери или коригира тези записи, е целесъобразно при определяне на отстоянието от целта на съответния производител да се приложи интервал на грешката.
(14)
Интервалът на грешката се изчислява като разлика между средната стойност на специфичните емисии на CO2 и изчислената цел за специфичните емисии, като се вземат под внимание всички регистрации на превозни средства, които не могат да бъдат проверени от производителя.
Независимо дали тази разлика е положителна или отрицателна, приложеният интервал на грешката винаги подобрява позицията на производителя по отношение на неговата цел за специфичните емисии.